นายกฯเล็งหาจังหวะลดมาตรการกระตุ้นศก.
นายกรัฐมนตรี&nbsp; มองแนวโน้มเศรษฐกิจดีขึ้น เตรียมหาจังหวะลดมารตรการกระตุ้นเศรษฐกิจ
5 ก.พ. 2553

นายกรัฐมนตรี  มองแนวโน้มเศรษฐกิจดีขึ้น เตรียมหาจังหวะลดมารตรการกระตุ้นเศรษฐกิจ 
นายอภิสิทธิ์ เวชชาชีวะ นายกรัฐมนตรี กล่าวว่า รัฐบาลกำลังพิจารณาจังหวะเวลาที่เหมาะสมในการลดการกระตุ้นเศรษฐกิจ โดยจะติดตามตัวชี้วัดทางเศรษฐกิจต่าง ๆ อีกระยะหนึ่ง ซึ่งมีความเป็นไปได้ที่จะมีการลดการกระตุ้นเศรษฐกิจเร็วขึ้นจากที่เคยคาดไว้ หากข้อมูลต่าง ๆ บ่งชี้ว่าสถานการณ์ปรับตัวดีขึ้นมากแล้ว
นายกรัฐมนตรี กล่าวว่า การจัดเก็บรายได้ภาครัฐที่เกินเป้าหมาย 2 แสนล้านบาทจะนำไปสู่การปรับแนวทางการกระตุ้นเศรษฐกิจ แต่รัฐบาลคงจะไม่ดำเนินการเร็วจนเกินไป เพราะจะต้องมีการประคับประคองเศรษฐกิจควบคู่กันไปด้วย 
ส่วนภาวะเศรษฐกิจโลกในขณะนี้ การที่สหรัฐอเมริกาประกาศงบประมาณประจำปี 54 ในระดับ 3.8 ล้านล้านดอลลาร์สหรัฐ ซึ่งจะเน้นการสร้างงานเป็นหลัก และการที่จีนออกมาตรการเข้มงวดเพื่อชะลอความร้อนแรงของเศรษฐกิจ เป็นการตอกย้ำให้เห็นถึงความไม่สมดุลของภาวะเศรษฐกิจโลก 
นายกรัฐมนตรี กล่าวถึงค่าเงินบาทว่า ค่าเงินบาทมีแนวโน้มแข็งค่า แต่เมื่อธนาคารแห่งประเทศไทย(ธปท.)ผ่อนคลายหหลักเกณฑ์เพื่อสนับสนุนการไหลออกของเงิน ก็คงจะทำให้เงินบาทไม่แข็งค่าจนเกินไป